Ohud - dengue, kuritegevus ja kuri päike  Lisaks sellele, et Riot peetakse üheks maailma ilusaimaks linnaks ja popimaks turismisihtkohaks, on Rio ka üks ohtlikumaid linnu maailmas.  "Mitte kusagil mujal ei näe sa nii organiseeritud vaesust," kinnitab mulle O Globo ajakirjanik, kellega juhtume vestlema Rio pahupoolest, "isegi Buenos Aireses on vaesed rohkem eraldatud rikastest. Rios on favelad segamini rikaste elurajoonidega ning elukorraldus neis linnakutes on uskumatult  organiseeritud."  Just see ongi üks põhjuseid, miks Rio on suhteliselt ohtlik kant - suurem osa favelasid asub Rio lugematutel küngastel, kust rikkamatesse linnaosadesse on lühike maa. Politsei faveladesse enamasti ei sisene, seal määravad reeglid narkodiilerid, kes hoolitsevad oma alamate eest, korraldades neile näiteks luksuslikke jõulupidusid, mille kokaiini nuusutavaid inimesi täis videosid võib kerge vaevaga leida You Tube'st.  Lisaks kuritegevusele tabas Riot tänavu ka korralik dengueepideemia,  milles suri pea 100 inimest ning nakatus oma 60 000. Ja seda vaid Rio linnas. Kohalikud süüdistavad, et dengueepideemiates on süüdi võimud, kes haigust levitavate sääskedega võitlemisest eriti huvitatud pole. Dengue ohtlikkus peamiselt seisneb selles, et haigust ennetada on üsna keeruline, kuna viiruse saamiseks piisab vaid sääsehammustusest.  Kolmas - ja vast kõige selgemini tajutav meiesugustele põhjamaa blondiinidele - oht on saada korralik päikesepõletus. Seega päikesekreem olgu Rios liigeldes  alati käepärast võtta ning vähemalt 30se kaitsefaktoriga.